Lav et referat af nedenstående tekst:

Tekst:
En 64-årig mand er ved Retten i Aalborg netop blevet kendt skyldig i at have blufærdighedskrænket 19 piger i alderen seks til ti år på en skole i Aalborg Kommune. Den tidligere skoleansatte var også tiltalt for voldtægt af barn under 12 år, men ved et andet seksuelt forhold end samleje. Det fandt retten dog ikke tilstrækkeligt bevist, og derfor blev manden frifundet for det forhold. Den 64-årige blev idømt ni måneders ubetinget fængsel. Specialanklager ved Nordjyllands Politi, Mette Bendix, gik egentlig efter halvandet års ubetinget fængselsstraf, men fordi den 64-årige blev frikendt for forholdet om voldtægt, og dermed kun dømt for blufærdighedskrænkelser, så blev straffen tilsvarende mildere. Den 64-årige blev desuden frakendt retten til erhvervsmæssigt eller i forbindelse med fritidsaktiviteter at beskæftige sig med børn eller unge under 18 år i en periode på fem år. Tillidsforholdet skærper Krænkelserne er sket i skoletiden i forbindelse med, at pigerne har siddet på skødet af den nu tidligere ansatte. I disse situationer har han befølt dem på maven, lårene og mellem benene. Retten finder det skærpende, at den 64-årige var ansat på skolen, og at han dermed var en voksen, som børnene havde tillid til. Ifølge sagens anklager, Mette Bendix, var det netop det gode forhold til børnene, der gjorde det muligt for ham at krænke 20 piger i perioden fra 2017-2022. - Havde han ikke haft så godt et forhold til børnene, så havde han aldrig kunne slippe afsted med det her i så lang tid, sagde sagens anklager under sin procedure onsdag. Ifølge anklageren kunne man under videoafhøringerne af pigerne se på dem, at de af den grund var i en indre konflikt. - Man kan se på pigerne, at de sidder i en knibe, med en mand de rigtig godt kan lide, sagde anklageren under sin procedure. At den, nu dømte, 64-årige mand var vellidt på skolen, er blevet slået fast mange gange under retssagen. Både af ham selv, af børnenes forældre og også af hans tidligere kollegaer. Var blevet advaret Syv af den 64-åriges tidligere kollegaer har afgivet forklaring i retten, og flere af dem havde svært ved at tro på anklagerne mod den 64-årige. En af kollegaerne forklarede, at hun var overbevist om, at det var den 64-åriges store hjerte, der har gjort det svært for ham at afvise børnene og holde dem på afstand. Kollegaen fortalte, at hun på et tidspunkt advarede ham, fordi hun var bange for, at der var nogen, der kunne misforstå hans tætte omgang med børnene. - Jeg sagde til ham, at han skulle passe på, fordi han er en mand, og fordi der altid er nogen, der kan få noget forkert ud af sådan en situation, forklarede kollegaen i retten. Fratrædelser og afskedigelser Da sagen begyndte at rulle i sommeren 2022 havde skolen fået i alt tre henvendelser fra forældre vedrørende den 64-årige. Den daværende skoleleder har også i forbindelse med retssagen været forbi retten for at afgive forklaring. Her fortalte han, at han siden 2014 havde haft ansvaret for 130 ansatte, men at han aldrig før har modtaget lignende henvendelser på andre ansatte fra bekymrede forældre. Derfor har der også været snak om, hvorvidt skolens ledelse har levet op til sit ansvar om indberetningspligt. - Der var to af henvendelserne, der aldrig blev til mere, men det var måske, fordi skolen ikke tog ordentligt hånd om henvendelserne, sagde sagens anklager under sin procedure. I efteråret 2022 valgte skolelederen på den pågældende skole at opsige sin stilling på grund af sagens fokus i pressen. - Som I også ved, har sagen vedrørende en medarbejders mulige blufærdighedskrænkelser gennem længere tid fyldt i pressen og affødt et negativt fokus på skolen - dette i en grad, så jeg på et tidspunkt begyndte at overveje min fremtid på skolen, da jeg på ingen måde ønsker, at min person skal skygge for skolens gode udvikling, skrev skolens daværende leder til forældre på Aula i oktober. Han tiltrådte i stillingen som skoleleder på Vestbjerg Skole i stedet for, men det var en kort fornøjelse. Senest er DUS-lederen blevet opsagt grundet tjenstlig forsømmelse. Den 64-årige anker dommen til Vestre Landsret.

Referat:
En 64-årig mand er fundet skyldig i at have blufærdighedskrænket 19 børn i forbindelse med sin ansættelse på en skole i Aalborg Kommune.